ORDE do 18 de abril de 2008 pola que se establecen as bases reguladoras e se convoca para os anos 2008 e 2009 a concesión de axudas en réxime de concorrencia destinadas a entidades locais de Galicia para a mellora da xestión e explotación dos puntos limpos construídos para a xestión de residuos sólidos urbanos.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 29/04/2008

A Consellería de Medio Ambiente e Desenvolvemento Sostible é o órgano da Administración da Comunidade Autónoma de Galicia ao que corresponde o exercicio das competencias e funcións que en materia de ambiente e conservación da natureza se establece no artigo 27, apartados 15º e 30º, así como no artigo 29.4º do Estatuto de autonomía de Galicia e demais normativa de aplicación. Neste senso, correspóndelle a autorización, vixilancia, inspección e sanción das actividades de produción e xestión de residuos no marco dos plans autonómicos de residuos, tal como se preceptúa no artigo 4.2º da Lei 10/1998, do 21 de abril, de residuos.
Pola súa banda, os concellos son competentes para a xestión dos residuos nos termos establecidos na Lei 7/1985, do 2 de abril, reguladora das bases do réxime local; na Lei 10/1998, do 21 de abril, de residuos e na Lei 10/1997, do 22 de agosto, de residuos sólidos urbanos de Galicia e demais normativa de aplicación.
De acordo co que se acaba de sinalar, e tal como se preceptúa no artigo 4.3º da mencionada Lei básica de residuos en relación co artigo 3 desta mesma disposición normativa, correspóndelles aos concellos como servizo obrigatorio a recollida, o transporte e, polo menos, a eliminación dos residuos.
Tanto a Estratexia Galega de Xestión de Residuos como o Plan de Xestión de Residuos Sólidos Urbanos de Galicia establecen como opcións prioritarias para a xestión dos residuos xerados a recollida selectiva e a valorización fronte á eliminación.
Nesta dirección encamíñanse as actuacións que se veñen desenvolvendo desde a Consellería de Medio Ambiente e Desenvolvemento Sostible en materia de xestión de residuos.
En concreto, polo que atinxe á construción de puntos limpos, na actualidade a nosa comunidade autónoma dispón de algo máis dun centenar de instalacións deste tipo, distribuídas entre as catro provincias, co obxectivo de servir os cidadáns de centros para a entrega voluntaria e a recollida selectiva daqueles residuos domiciliarios que, polas súas características, non entran dentro dos fluxos de recollida de lixo que a diario efectúan os servizos municipais correspondentes. Falamos de residuos tales como electrodomésticos, voluminosos, entullos procedentes de obras menores de construción e reparación domiciliaria, aceites minerais ou vexetais xerados nos domicilios particulares, ferralla, plásticos e outros.
Con estas instalacións conséguese:
-Favorecer a separación en orixe dos residuos xerados nos fogares galegos facilitando a súa recollida selectiva, o que ten especial interese no caso de determinados residuos que poden representar algún risco para o ambiente ou saúde das persoas (pilas e baterías, fluorescentes...).
-Incrementar as cantidades de materiais procedentes de residuos susceptibles da súa recuperación e posterior reciclaxe (papel, vidro, metais...).
-Evitar a vertedura incontrolada.
-Mellorar a xestión destes residuos.
-Dotar a nosa comunidade autónoma dunha completa rede de infraestruturas destinadas á xestión dos residuos que tradicionalmente se eliminaban vía vertedoiro.
Deste xeito, á vista da experiencia acumulada no tempo transcorrido desde que entraron en funcionamento os primeiros puntos limpos construídos, téñense constatado certas deficiencias no tocante á posta en funcionamento, xestión e explotación destas infraestruturas en aspectos tales como a súa escasa utilización polo público en xeral, un axeitado control e supervisión da entrada e saída dos residuos admisibles ou a necesidade de abordar o establecemento de mecanismos de autosuficiencia financeira destes servizos.
Polos motivos expostos, a Dirección Xeral de Calidade e Avaliación Ambiental convocou no ano 2007, unha primeira liña de axudas dirixidas a paliar as deficiencias advertidas no parágrafo anterior. A dita convocatoria materializouse mediante a Orde do 12 de xullo de 2007, tendo unha gran acollida polos seus destinatarios posto que se contabilizaron un total de 54 solicitudes procedentes de entidades locais interesadas.
Entre os obxectivos desta liña de subvencións atópanse tamén cuestións como as seguintes:
Por unha banda, acadar unha mellor eficacia no aproveitamento destes centros potenciando, en xeral, o uso dos puntos limpos existentes na actualidade e favorecendo, en particular, o seu emprego por parte daqueles usuarios procedentes doutros concellos limítrofes que non dispoñen deste servizo mentres non se complete a rede de infraestruturas deste tipo previstas na nosa comunidade autónoma.
Por outra banda, non cabe dúbida algunha que un dos principais problemas que presenta na actualidade a xestión deste tipo de infraestruturas pasa pola falla de recursos económicos e de autosuficiencia financeira coa que facer fronte ao seu mantemento e explotación, polo que será preciso abordar o establecemento de instrumentos ou mecanismos de financiamento propio suficientes para facer perdurables, eficientes e sustentables no tempo estas instalacións.
Perséguese, así mesmo, primar aquelas entidades locais que adopten fórmulas ou acordos entre varios concellos con puntos limpos (tres como mínimo) para a xestión conxunta do servizo que redunde nunha diminución dos custos de xestión destas instalacións.
En consecuencia, co ánimo de potenciar o funcionamento dos puntos limpos construídos, incrementar o grao de emprego polos cidadáns e, en xeral, colaborar economicamente coas entidades locais que dispoñen deste tipo de instalacións, acordouse a publicación novamente desta liña de axudas que responde ao principio de subsidiariedade que rexe a Estratexia Galega de Xestión de Residuos, segundo o cal a Xunta de Galicia actuará nos ámbitos que non sexan da súa exclusiva competencia na medida en que os obxectivos da acción pretendida non poidan ser acadados de maneira suficiente polos axentes directamente involucrados.
Por todo o anterior, en uso das atribucións que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto e destinatarios.
1. Esta orde ten por obxecto establecer as bases reguladoras para a concesión de axudas, consonte os principios de publicidade, transparencia, igualdade e non-discriminación, concorrencia e obxectividade, dirixidas á mellora da xestión e explotación dos puntos limpos existentes en Galicia.
Os puntos limpos son instalacións destinadas á entrega voluntaria e directa por parte dos cidadáns daqueles residuos que non son susceptibles de recollida domiciliaria.
2. Poderán solicitar estas axudas aqueles concellos, entidades locais, mancomunidades ou outras agrupacións de municipios legalmente constituídas, de xeito individual ou en unión como mínimo doutras dúas entidades locais da nosa comunidade autónoma ás que lles corresponda o servizo público da xestión do punto limpo e soporten, en consecuencia, os custos derivados destas actuacións.
3. Non poderán ter a consideración de beneficiarios das axudas previstas nesta orde as entidades municipais nas que se produza algunha das circunstancias previstas no artigo 10.2º da Lei 9/2007, do 13 de xuño, de subvencións de Galicia.
4. Procédese por esta orde a facer pública a convocatoria destas axudas para os anos 2008 e 2009.
Artigo 2º.-Solicitudes e documentación relativa aos requisitos exixidos.
1. As solicitudes irán dirixidas ao conselleiro de Medio Ambiente e Desenvolvemento Sostible e presentaranse preferentemente no modelo de solicitude normalizada para o efecto no anexo I desta orde. Sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, as solicitudes de axuda poderán ser presentadas na Dirección Xeral de Calidade e Avaliación Ambiental da Consellería de Medio Ambiente e Desenvolvemento Sostible, nas delegacións provinciais ou nos servizos centrais.
No caso de mancomunidades ou agrupacións de municipios legalmente constituídos, as solicitudes presentaranse nunha petición única cursada polo seu representante legal ou ben pola persoa designada para o efecto como representante dela.
2. As solicitudes deberán presentarse no prazo dun mes a partir do día seguinte ao da publicación da correspondente convocatoria no Diario Oficial de Galicia.
3. A entidade local solicitante, xunto co modelo de solicitude deberá presentar, obrigatoriamente, a seguinte documentación:
a) Certificado do acordo adoptado polo órgano competente da entidade local polo que se aproba a súa participación nesta convocatoria de axuda.
b) Documento xustificativo da xestión do punto limpo, ben directamente polo concello ou entidade local solicitante, ben a través da súa concesión administrativa a unha empresa. Neste caso débese de indicar cal é a empresa encargada da xestión do punto limpo.
c) Un plan de explotación asinado polo órgano competente na entidade local beneficiaria no que se indique:
-Os días e horario de apertura ao público.
-Información relativa ao persoal encargado da atención aos usuarios, en particular no tocante a: titulacións académicas ou experiencia, plans de formación relacionada co posto desempeñado e outra que se considere de interese (anexo II desta orde).
-Descrición pormenorizada do procedemento empregado para a xestión dos distintos tipos de residuos. Neste procedemento farase referencia necesariamente ás seguintes etapas (anexo III desta orde):
1. Aceptación.
2. Verificación inicial.
3. Almacenamento temporal.
4. Destino dos distintos tipos de residuos recibidos, especificando cales son os xestores autorizados do que dispón para a dita finalidade.
-Métodos de difusión empregados (repartición de publicidade a domicilio, carteis informativos, bandos, ...) para por en coñecemento do usuario o servizo prestado pola instalación.
d) Compromiso de levar un rexistro, debidamente dilixenciado polo secretario da entidade local, no que o persoal encargado do punto limpo rexistrará obrigatoriamente todas as operacións de depósito de residuos facendo constar os datos identificativos do usuario (nome, DNI, residencia ou veciñanza) así como os relativos ao residuo entregado (tipo de residuo e cantidade).
e) Informe da Intervención da entidade local solicitante no que se indiquen os custos anuais realizados ou estimados para a xestión e explotación do punto limpo, así como os ingresos anuais destinados ao financiamento dos ditos custos de xestión e explotación (anexo IV desta orde).
f) Declaración asinada polo órgano que corresponda da entidade solicitante na que se asuma a obriga de colaborar coa Dirección Xeral de Calidade e Avaliación Ambiental facilitándolle aquela información relativa á xestión e explotación do punto limpo que durante a tramitación do expediente de axuda sexa requirida en particular polo que atinxe ás relacións periódicas do volume e residuos recollidos nestas instalacións.
g) Declaración do conxunto de todas as solicitudes de axudas efectuadas ou concedidas para o mesmo fin ante outras administracións públicas competentes ou entes públicos (anexo V desta orde).
4. Así mesmo, para proceder ao cálculo da axuda, que se efectuará tendo en conta os criterios de baremación establecidos no artigo 4º desta orde, as entidades locais solicitantes presentarán:
a) Certificado do órgano correspondente da entidade local solicitante, co visto e prace do presidente, da poboación de dereito segundo os datos do último padrón de habitantes.
b) Declaración xurada do órgano que corresponda en cada entidade solicitante na que se acredite, se é o caso, a existencia de sistemas de recollida domiciliaria de residuos voluminosos, especiais e/ou de aparellos eléctricos e electrónicos así como, se é o caso, a implantación de recollidas especiais de residuos.
c) Compromiso do órgano correspondente da entidade local de permitir o emprego do punto limpo por usuarios doutros concellos que non dispoñen deste servizo.
d) Declaración xurada do órgano que corresponda en cada entidade solicitante na que se acredite, se é o caso, a admisión no punto limpo de residuos de aparellos eléctricos e electrónicos de orixe non domiciliaria.
e) Certificado do interventor da entidade local no que se faga constar a existencia de taxas ou outros mecanismos financeiros destinados a financiar os custos de xestión e explotación do punto limpo para o que se solicita a axuda ou, se é o caso, compromiso relativo á súa implantación con anterioridade ao pagamento da axuda.
f) No caso daquelas entidades locais con punto limpo (tres como mínimo) que teñan acordado entre elas ou previsto a xestión conxunta deberán remitir, para os efectos do establecido no artigo 4º desta orde, copia do acordo ou compromiso de facelo efectivo no futuro, asinado conxuntamente polo órgano que corresponda en cada unha destas entidades locais.
5. Unha vez presentada a solicitude revisarase a súa documentación e se esta non reunise os requisitos exixidos requirirase o solicitante para que, no prazo de dez días, contados a partir do día seguinte ao da recepción do requirimento, emende a falta ou achegue os documentos preceptivos, indicando que se non o fixese, considerarase desistido da súa petición e arquivarase se máis trámite, de acordo co disposto no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 3º.-Criterios de exclusión.
No suposto de que as entidades locais solicitantes non presenten a documentación establecida no punto terceiro do artigo segundo desta orde, tras o requirimento recollido no parágrafo 5 do artigo anterior, perderán o dereito a ser adxudicatarios das axudas correspondentes.
Artigo 4º.-Criterios de adxudicación.
1. Teranse en conta para o cálculo das axudas que se van outorgar os seguintes criterios de baremación:
a) En función da poboación atendida.
-No caso de puntos limpos que atendan unha poboación superior aos 20.000 habitantes: 1 punto.
-Se o punto limpo atende unha poboación inferior aos 20.000 habitantes pero superior aos 5.000 habitantes: 3 puntos.
-Naqueles casos nos que punto limpo preste servizo a unha poboación inferior aos 5.000 habitantes ou sexa solicitada a axuda por unha mancomunidade ou agrupación de municipios: 5 puntos.
b) Por ter xustificada debidamente a posta á disposición dos potenciais usuarios do punto limpo dun sistema de recollida domiciliaria de residuos voluminosos, especiais ou recollidas especiais e de aparellos eléctricos e electrónicos: 5 puntos.
c) En función dos resultados obtidos da recollida selectiva de envases, segundo os datos dos que dispón a Dirección Xeral de Calidade e Avaliación Ambiental, a distribución dos puntos a outorgar será:
-Porcentaxe de impropios igual ou superior ao 36% e inferior ao 45%: 1 punto.
-Porcentaxe de impropios igual ou superior ao 25% e inferior ao 36%, ou se se trata dun concello ou entidade local en que se realice a recollida selectiva da fracción orgánica: 3 puntos.
-Porcentaxe de impropios inferior ao 25%: 5 puntos.
d) Por permitir o acceso e emprego do punto limpo para a entrega de residuos de aparellos eléctricos e electrónicos de orixe non domiciliaria: 3 puntos.
e) Por permitir o emprego do punto limpo por usuarios procedentes de concellos que non dispoñen deste servizo: 3 puntos.
f) Por acreditar o cobramento de taxas ou outros mecanismos financeiros destinados a financiar o custo do punto limpo: 5 puntos.
g) Por acreditar o acordo ou compromiso da entidade solicitante con outras entidades locais con punto limpo (sendo en total tres como mínimo) para a xestión conxunta do servizo: 5 puntos.
h) Polo emprego da lingua galega nos métodos de difusión empregados (repartición de publicidade a domicilio, carteis informativos, ...) para poñer en coñecemento do usuario o servizo prestado pola instalación: 1 punto.
2. No caso de que as condicións descritas nos puntos b), d), f) e g) non sexan efectivas no momento da solicitude de axuda, a entidade local poderá presentar un compromiso de acadar o seu cumprimento con anterioridade ao primeiro pagamento da axuda. Sendo así, serán tidas en conta estas circunstancias no momento da baremación, pero deberá xustificarse o seu cumprimento no momento do pagamento para poder recibir a totalidade da axuda concedida tendo en conta estas condicións. No caso contrario, de non ser posible a dita xustificación, procederíase á minoración da axuda concedida de xeito proporcional aos puntos inicialmente obtidos por ela.
Artigo 5º.-Resolución da convocatoria.
1. Presentada a solicitude xunto coa documentación correspondente, procederase á súa valoración e á formulación dunha proposta de resolución por unha comisión de avaliación constituída pola Subdirectora xeral de Calidade Ambiental, o xefe de Servizo de Xestión de Residuos e o xefe de Servizo de Fomento da Calidade Ambiental.
2. As solicitudes de subvención serán resoltas polo director xeral de Calidade e Avaliación Ambiental, por delegación do conselleiro de Medio Ambiente e Desenvolvemento Sostible, nos termos previstos no artigo 13 da Lei 30/1992, do 26 de novembro, de réxime xurídico das administracións públicas e procedemento administrativo común, no prazo máximo de tres meses, desde a data en que a solicitude tivo entrada no rexistro do órgano competente para a súa tramitación.
Transcorrido o prazo para resolver e notificar sen que o interesado recibise comunicación expresa, entenderanse desestimadas as súas pretensións por silencio administrativo, sen prexuízo da obriga legal de resolver expresamente conforme o disposto nos artigos 42 e 44 da Lei 30/1992, do 26 de novembro, de réxime xurídico das administracións públicas e do procedemento administrativo común, de conformidade co disposto no artigo 23.5º da Lei 9/2007, de 13 de xuño, de subvencións de Galicia.
3. Notificada a resolución definitiva polo órgano competente, os interesados propostos como beneficiarios disporán dun prazo de dez días para a súa aceptación, transcorrido o cal sen producirse manifestación expresa entenderase tacitamente aceptada.
4. As resolucións de concesión da subvención incluiranse no Rexistro Público de Subvencións dependente da Consellería de Economía e Facenda, sen prexuízo do disposto no artigo 5 da Lei orgánica 15/1999, do 13 de decembro, de protección de datos de carácter persoal. Os datos incorporados a este poderán ser obxecto de rectificación, cancelación e oposición polo interesado.
Artigo 6º.-Recursos.
A resolución da axuda porá fin á vía administrativa e contra ela poderá interpor, consonte dispoñen os artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, recurso potestativo de reposición ante o conselleiro de Medio Ambiente e Desenvolvemento Sostible, no prazo dun mes contado a partir do día seguinte ao da recepción da notificación da resolución, ou desde o prazo de tres meses desde que se entenda desestimada por silencio administrativo, ou ben directamente recurso contencioso-administrativo ante o Tribunal Superior de Xustiza de Galicia no prazo de dous meses se a resolución fose expresa, ou de seis meses desde que se entenda desestimada por silencio administrativo.
Artigo 7º.-Período subvencionable e contía das axudas.
1. As axudas que se concedan ao abeiro destas bases reguladoras van destinadas a contribuír a sufragar os custos de xestión e explotación do punto limpo. Polo que atinxe a esta convocatoria ese período abrangue os anos 2008 e 2009.
2. A contía máxima da axuda que a Consellería de Medio Ambiente e Desenvolvemento Sostible outorgará a cada entidade local calcularase aplicando as porcentaxes que se indican a continuación sobre a cantidade de 60.000 , que é o custo medio anual estimado para a xestión destas infraestruturas.
Para as entidades locais que no ano 2007 resultaron beneficiarias das axudas convocadas pola Orde do 12 de xullo de 2007, no exercicio económico 2008 aplicaranse as seguintes porcentaxes:
a) Un 22% sobre o custo medio anual estimado para aquelas solicitudes que reúnan entre 1 e 10 puntos.
b) Un 26% sobre o custo medio anual estimado para aquelas solicitudes que reúnan entre 10 e 15 puntos.
c) Un 30% sobre o custo medio anual estimado para aquelas solicitudes que reúnan máis de 15 puntos.
Para as demais entidades locais solicitantes, as porcentaxes de aplicación para o ano 2008 son as seguintes:
d) Un 25% sobre o custo medio anual estimado para aquelas solicitudes que reúnan entre 1 e 5 puntos.
e) Un 30% sobre o custo medio anual estimado para aquelas solicitudes que reúnan entre 6 e 10 puntos.
f) Un 35% sobre o custo medio anual estimado para aquelas solicitudes que reúnan máis de 10 puntos.
Con relación ao exercicio económico 2009 as porcentaxes de aplicación son as que se indican a continuación:
g) Un 17% sobre o custo medio anual estimado para aquelas solicitudes que reúnan entre 1 e 10 puntos.
h) Un 20% sobre o custo medio anual estimado para aquelas solicitudes que reúnan entre 10 e 15 puntos.
i) Un 25% sobre o custo medio anual estimado para aquelas solicitudes que reúnan máis de 15 puntos.
Polo tanto, á entidade local solicitante adxudicarase, como máximo, unha axuda polo importe resultante de aplicar o disposto no parágrafo anterior. Agora ben, polo que respecta ao pagamento da axuda, as entidades locais terán dereito a percibir o montante que foi adxudicado, sempre e cando xustifiquen, a través do correspondente informe de custos e ingresos emitido pola Intervención, que realmente soportaron os ditos gastos.
3. As contías máximas de axuda que se aboarán cada ano serán as que resulten do exposto no punto anterior en cada caso, sempre e cando o número de solicitudes que resulten beneficiarias e o crédito orzamentario establecido nesta orde o permita. No caso contrario, ratearanse proporcionalmente.
Artigo 8º.-Publicidade das axudas.
1. Coa finalidade de garantir o cumprimento dos principios de publicidade, concorrencia, obxectividade, transparencia, igualdade e non-discriminación, de conformidade co previsto no artigo 15 da Lei 9/2007, do 13 de xuño, de subvencións de Galicia, serán obxecto de publicación do Diario Oficial de Galicia as axudas outorgadas, expresando a convocatoria, programa e crédito orzamentario ao que se imputen, o beneficiario, a cantidade concedida e a finalidade da subvención.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Medio Ambiente e Desenvolvemento Sostible publicará na súa páxina web oficial a relación de beneficiarios e o importe das axudas concedidas, expresando, así mesmo, a convocatoria, programa e crédito orzamentario ao que se imputen e a finalidade da subvención, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
3. Non será necesaria a publicación nos supostos previstos no artigo 15.2º da Lei 9/2007, do 13 de xuño, de subvencións de Galicia.
4. De conformidade co artigo 15.3º da Lei 9/2007, do 13 de xuño, de subvencións de Galicia, os beneficiarios deberán dar publicidade da subvención concedida en toda actividade relacionada co obxecto da subvención.
Artigo 9º.-Pagamentos.
1. O pagamento das axudas concedidas efectuarase anualmente, nun único pagamento, logo da presentación por parte da entidade local beneficiaria con anterioridade ao 31 de outubro de cada un dos dous anos que se subvencionan, da documentación que se indica a seguir.
Para o pagamento correspondente ao primeiro ano subvencionable, as entidades locais:
a) Información que resulte do rexistro do punto limpo, debidamente dilixenciado polo secretario da entidade local solicitante, no que se faga constar a residencia dos usuarios así como as cantidades e tipos de residuos entregados e acumulados, ao final do período de tempo obxecto da axuda.
b) Documentación acreditativa da entrega dos residuos recibidos no punto limpo a xestores autorizados, mediante a presentación dos correspondentes certificados de destino emitidos por estes con especificación do tipo e cantidades de residuos, desagregado por meses.
c) Certificado de Intervención no que se indiquen os custos e ingresos anuais realizados para a xestión e explotación do punto limpo.
d) Naqueles casos nos cales no cálculo da axuda máxima concedida se tivesen en conta algunha das circunstancias previstas no artigo 2º, punto 4º, letras b), c) e d), deberase achegar a documentación xustificativa da posta en funcionamento das medidas adoptadas. De non estar implantadas, a axuda inicialmente concedida será minorada na parte proporcional dos puntos inicialmente obtidos por elas.
2. Para o pagamento do segundo ano subvencionable, ademais do establecido no punto primeiro, letras a), b), c) e d) deste artigo, será requisito de obrigado cumprimento o ter presentado nesta consellería, con anterioridade á data límite establecida para proceder ao seu pagamento, as medidas existentes para asegurar o autofinanciamento do servizo prestado polo punto limpo obxecto da subvención ben:
-Mediante o cobramento dunha taxa ou o establecemento dun prezo por depósito.
-Estendendo o uso que prestan estes centros a outros potenciais usuarios permitindo, a cambio do correspondente prezo, a entrega de residuos de orixe comercial ou industrial tendo en conta a capacidade da instalación e as posibles restricións impostas pola normativa vixente nesta materia.
-Calquera outra medida ou iniciativa que, atendendo ás características ou particularidades propias da zona na que presta servizo o punto limpo, se considere axeitada para a consecución deste obxectivo, sempre de acordo co marco xurídico actual.
De non estar implantadas, a axuda inicialmente concedida será minorada na parte proporcional dos puntos inicialmente obtidos por elas. No que respecta ao establecemento do sistema de autofinanciamento, de non estar implantado a entidade local perderá o dereito a percibir a axuda correspondente ao exercicio económico 2009.
3. A Consellería de Medio Ambiente e Desenvolvemento Sostible, con base na información anual da que dispón a Dirección Xeral de Calidade e Avaliación Ambiental, reserva para si a posibilidade de non proceder ao pagamento das axudas anualmente concedidas a aquelas entidades que sendo beneficiarias destas no ano 2007 e 2008, non acrediten unha mellora continua en relación ao funcionamento do punto limpo.
4. O exceso de crédito xerado como consecuencia do sinalado nos puntos 1 e 2 deste artigo será repartido proporcionalmente entre as axudas finalmente concedidas segundo os puntos acadados por cada beneficiario ata o límite máximo da porcentaxe que corresponda segundo aqueles.
5. Por último, segundo o establecido pola normativa vixente en materia de axudas e subvencións públicas da Comunidade Autónoma de Galicia, antes do derradeiro pagamento, o peticionario presentará unha declaración complementaria da inicial do conxunto de axudas solicitadas para as actividades obxecto destas subvencións, tanto as aprobadas e concedidas como as pendentes de resolución, das distintas administracións públicas competentes ou entes públicos.
Artigo 10º.-Alteracións das condicións da subvención.
Toda alteración das condicións tidas en conta para a concesión da axuda e, en todo caso, a obtención concorrente doutras subvencións ou axudas concedidas por calquera outra administración ou entes públicos, nacionais ou internacionais, poderá dar lugar á modificación da resolución de concesión da axuda. Para estes efectos, ditarase a oportuna resolución de liquidación, na que se reaxustarán os importes da axuda concedida, podendo supoñer, nos casos que así procedese, a devolución dos importes recibidos en exceso.
Artigo 11º.-Incumprimento e procedemento de reintegro.
Procederá o reintegro, total ou parcial, da subvención ou axuda pública percibida e dos xuros de demora devengados, desde o momento do seu pagamento ata a data en que se acorde a procedencia do reintegro, nos casos seguintes:
a) Incumprimento da obriga da xustificación ou xustificación insuficiente.
b) Obtención da subvención sen reunir os requisitos exixidos para a súa concesión, falseando as condicións requiridas para iso ou ocultando aquelas que a impedisen.
c) Incumprimento total ou parcial do obxectivo que fundamentou a concesión da subvención.
d) Incumprimento das condicións impostas a entidade beneficiaria con motivo da concesión da subvención ou axuda.
e) En xeral, cando se incumpra algunha das obrigas establecidas nesta orde, na resolución de concesión ou nos demais supostos recollidos na normativa reguladora das subvencións, segundo o establecido na Lei 9/2007, do 13 de xuño, de subvencións de Galicia.
Artigo 12º.-Obriga de facilitar información.
Ademais da documentación complementaria que, durante a tramitación do procedemento, poida ser exixida polos órganos correspondentes da Dirección Xeral de Calidade e Avaliación Ambiental, os beneficiarios das axudas previstas nesta orde teñen a obriga, consonte o artigo 14.1º k) da Lei 9/2007, do 13 de xuño, de subvencións de Galicia, de facilitar toda a información que sexa requirida pola Intervención Xeral da Comunidade Autónoma, o Tribunal de Contas e o Consello de Contas no exercicio das súas funcións de fiscalización e control do destino das axudas públicas.
Artigo 13º.-Financiamento.
Para a concesión das axudas convocadas nesta orde destinaranse con cargo á aplicación orzamentaria 15.03.541.D.460.2:
-Ata un máximo de 1.000.000 euros, dos orzamentos xerais da Comunidade Autónoma de Galicia para o ano 2008.
-Ata un máximo de 1.000.000 euros, dos orzamentos xerais da Comunidade Autónoma de Galicia para o ano 2009.
De xeito motivado e para os efectos de dar cobertura financeira ao número de solicitudes presentadas poderase acordar, segundo as dispoñibilidades orzamentarias do momento, o incremento do crédito inicial establecido nesta convocatoria, tramitando o oportuno expediente orzamentario de xeración, ampliación ou incorporación de crédito.
Artigo 14º.-Compatibilidade das axudas.
1. A subvención contida nesta orde é compatible con outras subvencións de calquera administración pública, sen prexuízo de que o importe das subvencións non poderá, en ningún caso, illada ou conxuntamente con outras, superar o custo da actividade que vaia desenvolver o beneficiario.
2. O beneficiario está obrigado a comunicarlle á entidade concedente a obtención de subvencións ou axudas que financien as actividades obxecto desta axuda.
Artigo 15º.-Infraccións e sancións.
1. O réxime de infraccións e sancións o establecido nesta orde é o previsto no título IV da Lei 9/2007, do 13 de xuño, de subvencións de Galicia.
2. O procedemento sancionador será o establecido no Real decreto 1398/1993, do 4 de agosto, polo que se aproba o regulamento do procedemento para o exercicio da potestade sancionadora.
Disposicións derradeiras
Primeira.-Facúltase o director xeral de Calidade e Avaliación Ambiental para ditar, no ámbito das súas competencias, as resolucións precisas para o desenvolvemento desta orde.
Segunda.-Deléganse no director xeral de Calidade e Avaliación Ambiental, segundo o disposto nos artigos 12 e 13 da Lei 30/1992, do 26 de novembro, de réxime xurídico das administracións públicas e do procedemento administrativo común, as facultades relativas ao inicio de oficio das correspondentes convocatorias que se publiquen no Diario Oficial de Galicia de acordo con esta convocatoria.
Terceira.-En todo o non previsto nesta orde, rexerá o disposto na Lei 9/2007, do 13 de xuño, de subvencións de Galicia.
Cuarta.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de abril de 2008.
Manuel Vázquez Fernández
Conselleiro de Medio Ambiente
e Desenvolvemento Sostible
Ver referencia pdf "08200D004P015.PDF"